CELEX: 32019R2128
Language: sl
Date: 2019-11-12 00:00:00
Title: Izvedbena uredba Komisije (EU) 2019/2128 z dne 12. novembra 2019 o pripravi vzorca uradnega spričevala in pravil za izdajo uradnih spričeval za blago, dostavljeno na plovila, ki zapuščajo Unijo, in namenjeno oskrbi ladij ali oskrbi posadke in potnikov ali dostavljeno v vojaško oporišče Nata ali Združenih držav (Besedilo velja za EGP)

12.12.2019   
               
               
                  SL
               
               
                  Uradni list Evropske unije
               
               
                  L 321/114
               
            
         IZVEDBENA UREDBA KOMISIJE (EU) 2019/2128
         z dne 12. novembra 2019
         o pripravi vzorca uradnega spričevala in pravil za izdajo uradnih spričeval za blago, dostavljeno na plovila, ki zapuščajo Unijo, in namenjeno oskrbi ladij ali oskrbi posadke in potnikov ali dostavljeno v vojaško oporišče Nata ali Združenih držav
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (1) ter zlasti člena 77(3)(a) in člena 90(a) in (f) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2017/625 določa pravila, ki jih morajo pristojni organi držav članic upoštevati pri izvajanju uradnega nadzora živali in blaga, ki vstopajo v Unijo, da se preveri skladnost z zakonodajo Unije o agroživilski verigi.
                  
               
                     (2)
                  
                  
                     Delegirana uredba Komisije (EU) 2019/2124 (2) določa pravila za uradni nadzor pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov iz tretjih držav, ki se skladiščijo v skladiščih na ozemlju Unije in jih je treba dostaviti v vojaško oporišče Nata ali Združenih držav na ozemlju Unije ali v tretji državi ali na plovilo, ki zapuščajo Unijo, za oskrbo ladje ali oskrbo posadke in potnikov.
                  
               
                     (3)
                  
                  
                     Delegirana uredba (EU) 2019/2124 zlasti določa, da mora biti navedenim pošiljkam proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov ob zapustitvi skladišča priloženo uradno spričevalo.
                  
               
                     (4)
                  
                  
                     Delegirana uredba (EU) 2019/2124 določa tudi, da mora biti pošiljkam proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov iz tretjih držav, namenjenim za plovilo, ki zapušča Unijo, ob prevozu z mejne kontrolne točke na plovilo priloženo uradno spričevalo.
                  
               
                     (5)
                  
                  
                     Zaradi jasnosti in doslednosti je primerno pripraviti enotni vzorec uradnega spričevala za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov iz tretjih držav, namenjene za dostavo na plovila, ki zapuščajo Unijo, za oskrbo ladij ali oskrbo posadke in potnikov ali v vojaška oporišča Nata ali Združenih držav na ozemlju Unije ali v tretji državi.
                  
               
                     (6)
                  
                  
                     Pogosto se vsebina pošiljk oblikuje v skladiščih. Take pošiljke lahko vsebujejo blago, ki izhaja iz več pošiljk proizvodov različnega porekla ali različnih kategorij. Za zmanjšanje upravnih obremenitev bi bilo treba za blago v novo oblikovanih pošiljkah uporabljati enotno uradno spričevalo. Zagotoviti bi bilo treba sledljivost blaga, tako da se v uradnem spričevalu navede številka skupnega vstopnega zdravstvenega dokumenta, priloženega prvotnim pošiljkam, iz katerih izhaja blago.
                  
               
                     (7)
                  
                  
                     Uradno spričevalo lahko izdajo pristojni organi v papirni ali elektronski obliki. Zato je primerno določiti zahteve v zvezi z izdajo uradnih spričeval za oba primera.
                  
               
                     (8)
                  
                  
                     Zaradi doslednosti bi se morala pravila za izdajo elektronskih spričeval in uporabo elektronskega podpisa za uradna spričevala iz Izvedbene uredbe Komisije (EU) 2019/1715 (3) uporabljati tudi za vzorec uradnega spričevala iz te uredbe.
                  
               
                     (9)
                  
                  
                     Vzorci spričeval so vključeni v elektronski sistem TRACES, vzpostavljen z Odločbo Komisije 2003/623/ES (4) in Odločbo Komisije 2004/292/ES (5), da bi se olajšali in pospešili upravni postopki na mejah Unije in v carinskih skladiščih ter omogočila elektronska komunikacija med udeleženimi stranmi. Skladno s tem bi bilo treba obliko vzorca uradnega spričevala, določenega v tej uredbi, in opombe o njegovem izpolnjevanju prilagoditi sistemu TRACES.
                  
               
                     (10)
                  
                  
                     V skladu s členom 133(4) Uredbe (EU) 2017/625 je treba sistem TRACES vključiti v sistem upravljanja informacij za uradni nadzor (Information Management System for Official Controls, v nadaljnjem besedilu: sistem IMSOC). Zato bi bilo treba vzorec uradnega spričevala, določen v tej uredbi, prilagoditi sistemu IMSOC.
                  
               
                     (11)
                  
                  
                     Uredba (EU) 2017/625 se uporablja od 14. decembra 2019. Zato bi bilo treba pravila, določena v tej uredbi, prav tako uporabljati od navedenega datuma.
                  
               
                     (12)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Opredelitev pojma
            Za namene te uredbe se uporablja opredelitev pojma „skladišče“ iz člena 2(3) Delegirane uredbe (EU) 2019/2124.
         
         
            Člen 2
            Vzorec uradnega spričevala
            
               1.   Za namene člena 21(1) in člena 29(c) Delegirane uredbe (EU) 2019/2124 se vzorec uradnega spričevala iz dela I Priloge k tej uredbi uporablja za uradno potrjevanje pošiljk proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, dostavljenih:
               
                           (a)
                        
                        
                           na plovila, ki zapuščajo ozemlje Unije, in namenjenih oskrbi ladij ali oskrbi posadke in potnikov ali
                        
                     
                           (b)
                        
                        
                           iz skladišča na ozemlju Unije v vojaška oporišča Nata ali Združenih držav na ozemlju Unije ali v tretji državi.
                        
                     Uradno spričevalo se lahko izda v papirni obliki ali elektronsko prek sistema IMSOC.
            
            
               2.   Kadar se vsebina pošiljke oblikuje v skladišču in je sestavljena iz proizvodov različnega porekla ali različnih kategorij, se lahko izda eno samo uradno spričevalo, ki se priloži taki pošiljki.
            
         
         
            Člen 3
            Zahteve za uradna spričevala, ki se ne predložijo v sistem IMSOC
            Uradna spričevala, ki se ne predložijo v sistem IMSOC, izpolnjujejo naslednje zahteve:
            
                        1.
                     
                     
                        poleg podpisa uradnika za izdajo spričevala uradno spričevalo vsebuje uradni žig. Barva podpisa in žiga se razlikuje od barve tiska;
                     
                  
                        2.
                     
                     
                        kadar uradno spričevalo vsebuje izjave, uradnik za izdajo spričevala nerelevantne izjave prečrta, parafira in ožigosa ali pa se v celoti umaknejo iz spričevala;
                     
                  
                        3.
                     
                     
                        spričevalo je sestavljeno iz:
                        
                                    (a)
                                 
                                 
                                    enega samega lista papirja ali
                                 
                              
                                    (b)
                                 
                                 
                                    več listov papirja, pri čemer so vsi listi nedeljivi in tvorijo povezano celoto, ali
                                 
                              
                                    (c)
                                 
                                 
                                    niza strani, ki so oštevilčene tako, da je razvidno, da so del zaključenega niza;
                                 
                              
                  
                        4.
                     
                     
                        kadar je uradno spričevalo sestavljeno iz niza strani, mora biti na vsaki strani navedena edinstvena kodna oznaka iz člena 89(1)(a) Uredbe (EU) 2017/625, vsebovati pa mora tudi podpis uradnika za izdajo spričevala in uradni žig;
                     
                  
                        5.
                     
                     
                        uradno spričevalo se izda, preden pošiljke, na katere se nanaša, zapustijo mejno kontrolno točko ali skladišče pod nadzorom pristojnih organov.
                     
                  
         
            Člen 4
            Zahteve za uradna spričevala, ki se predložijo v sistem IMSOC, in za uporabo elektronskega podpisa
            
               1.   Uradna spričevala, ki se predložijo v sistem IMSOC, temeljijo na vzorcu uradnega spričevala iz dela 1 Priloge k tej uredbi.
            
            
               2.   Uradno spričevalo se predloži v sistem IMSOC, preden pošiljke, na katere se nanaša, zapustijo mejno kontrolno točko ali skladišče pod nadzorom pristojnih organov.
            
            
               3.   Uradna spričevala, ki se predložijo v sistem IMSOC, izpolnjujejo zahteve za izdajo elektronskega uradnega spričevala in uporabo elektronskega podpisa iz člena 39 Izvedbene uredbe (EU) 2019/1715.
            
         
         
            Člen 5
            Opombe o izpolnjevanju uradnega spričevala
            Uradno spričevalo se izpolni s sklicevanjem na opombe iz dela 2 Priloge k tej uredbi.
         
         
            Člen 6
            Začetek veljavnosti in datum začetka uporabe
            Ta uredba začne veljati dvajseti dan po objavi v Uradnem listu Evropske unije.
            Uporablja se od 14. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 12. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 95, 7.4.2017, str. 1.
         
            (2)  Delegirana uredba Komisije (EU) 2019/2124 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES (glej stran 73 tega Uradnega lista).
         
            (3)  Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).
         
            (4)  Odločba Komisije 2003/623/ES z dne 19. avgusta 2003 o razvoju celovitega računalniškega veterinarskega sistema Traces (UL L 216, 28.8.2003, str. 58).
         
            (5)  Odločba Komisije 2004/292/ES z dne 30. marca 2004 o uvedbi sistema Traces in spremembah Odločbe 92/486/EGS (UL L 94, 31.3.2004, str. 63).
      
      
         
            PRILOGA
            DEL 1
            
               Vzorec uradnega spričevala, ki se priloži pošiljkam proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov iz tretjih držav, dostavljenim na plovila, ki zapuščajo Unijo, ali v vojaška oporišča Nata ali Združenih držav
            
            
               
            
               
            DEL 2
            
               Opombe o izpolnjevanju vzorca uradnega spričevala
            
            
               Splošno
            
            Za izbiro katere koli možnosti obkljukajte ali označite ustrezno okence s križcem (X).
            „Oznaka ISO“ se nanaša na mednarodno standardno dvočrkovno oznako države v skladu z mednarodnim standardom ISO 3166 alfa-2 (1).
            Kadar rubrika omogoča izbiro ene ali več možnosti, se v elektronski različici uradnega spričevala prikažejo samo te možnosti.
            
               Del I: Podrobnosti odpremljene pošiljke
            
            
                        Rubrika I.1
                     
                     
                        Mejna kontrolna točka/pristojni organ: navedite ime mejne kontrolne točke ali pristojnega organa, ki izdaja uradno spričevalo, kot je ustrezno, in referenčno številko TRACES.
                     
                  
                        Rubrika I.2
                     
                     
                        Referenčna številka spričevala: edinstvena obvezna oznaka, ki jo dodeli pristojni organ, ki izdaja uradno sporočilo, v skladu s svojo klasifikacijo. Ta rubrika je obvezna za vsa spričevala, ki se ne predložijo v sistem IMSOC.
                     
                  
                        Rubrika I.2.a
                     
                     
                        Referenčna številka IMSOC: edinstvena referenčna oznaka, ki jo samodejno dodeli sistem IMSOC, če je spričevalo registrirano v njem. Te rubrike ne izpolnite, če se spričevalo ne predloži v sistem IMSOC.
                     
                  
                        Polje I.3
                     
                     
                        Pošiljatelj: pri odpremi iz skladišča navedite ime in naslov (ulica, mesto in regija, pokrajina ali država, registracijska številka/številka odobritve, kot je ustrezno) skladišča, iz katerega je pošiljka odpremljena. Te rubrike ne izpolnite, če je pošiljka odpremljena neposredno z mejne kontrolne točke.
                     
                  
                        Polje I.4
                     
                     
                        Izvajalec dejavnosti, odgovoren za pošiljko: ime in naslov (ulica, mesto in regija, pokrajina ali država, registracijska številka/številka odobritve, kot je ustrezno) fizične ali pravne osebe, ki je v Uniji odgovorna za dostavo pošiljke v namembni kraj.
                     
                  
                        Polje I.5
                     
                     
                        Namembni kraj (plovilo): navedite ime plovila, za katerega je pošiljka namenjena, številko plovila IMO (Mednarodne pomorske organizacije), ime pristanišča, ime in oznako ISO namembne države članice. Te rubrike ne izpolnite, če se uradno spričevalo izdaja za dostavo pošiljke v vojaško oporišče Nata ali Združenih držav na ozemlju Unije ali v tretji državi.
                     
                  
                        Polje I.6
                     
                     
                        Namembni kraj (vojaško oporišče Nata/Združenih držav): navedite ime namembnega vojaškega oporišča Nata/Združenih držav na ozemlju Unije, ime in oznako ISO države članice, v kateri se nahaja namembno vojaško oporišče Nata ali Združenih držav.
                        Če je namembni kraj vojaško oporišče Nata/Združenih držav v tretji državi, je treba v tej rubriki navesti samo mejno kontrolno točko izstopa iz Unije.
                        Te rubrike ne izpolnite, če se uradno spričevalo izdaja za dostavo na plovila, ki zapuščajo Unijo.
                     
                  
                        Polje I.7
                     
                     
                        Prevozno sredstvo:
                        identifikacijska(-e) številke(-e): za zrakoplove navedite številko leta, za plovila navedite ime ladij, za železniški prevoz navedite identifikacijo vlaka in številko vagona, za cestni prevoz navedite številko registrske tablice in, če je to ustrezno, številko registrske tablice priklopnika. Za pošiljke v zabojnikih številka registrske tablice priklopnika ni obvezna, če se navede številka zabojnika.
                        V primeru prevoza s trajektom navedite identifikacijo cestnega prevoznega sredstva, številko registrske tablice in, če je to ustrezno, številko registrske tablice priklopnika ter ime trajekta, s katerim se načrtuje prevoz.
                     
                  
                        Številka zabojnika:
                     
                     
                        zadevne številke, če je to ustrezno. Številko zabojnika je treba navesti, če se blago prevaža v zaprtih zabojnikih.
                     
                  
                        Številka zalivke:
                     
                     
                        navesti je treba samo uradno številko zalivke. Uradna zalivka je veljavna, če se pritrdi na zabojnik, tovornjak ali železniški vagon pod nadzorom pristojnega organa, ki izdaja spričevalo.
                     
                  
                        Polje I.8
                     
                     
                        Opis blaga:
                        poimenovanje blaga in vrsta proizvoda: navedite ustrezno oznako kombinirane nomenklature (KN) in naziv iz Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (2).
                        Država porekla: navedite državo porekla blaga.
                        Sklic na skupni vstopni zdravstveni dokument porekla: navedite sklic na skupni vstopni zdravstveni dokument za pošiljko, iz katere izhaja ustrezno število zabojev proizvoda.
                        Informacije iz te rubrike se lahko navedejo tudi v podporni dokumentaciji, ki se priloži uradnemu spričevalu. V takem primeru je treba izpolniti rubriko „Podporna dokumentacija“, vključno z referenčno številko podporne dokumentacije.
                     
                  
                        Polje I.9
                     
                     
                        Skupno število pakiranj: navedite število zabojev ali pakiranj blaga. V primeru pošiljk razsutega tovora je ta rubrika neobvezna.
                     
                  
                        Polje I.10
                     
                     
                        Skupna neto teža (kg): opredeljena je kot masa samega blaga brez neposrednih zabojnikov ali kakršnega koli pakiranja.
                     
                  
                        Polje I.11
                     
                     
                        Datum in čas odhoda: navedite datum in čas načrtovanega odhoda prevoznega sredstva z mejne kontrolne točke ali iz skladišča.
                     
                  
               Del II: Izjava
            
            Ta del mora izpolniti uradni veterinar ali uradni inšpektor pristojnega organa na mejni kontrolni točki ali v skladišču.
            
               Del III: Potrditev prispetja pošiljke
            
            Ta del mora izpolniti:
            
                        —
                     
                     
                        če je namembni kraj plovilo, ki zapušča Unijo: pristojni organ v namembnem pristanišču ali uradni predstavnik kapitana plovila;
                     
                  
                        —
                     
                     
                        če je namembni kraj vojaško oporišče Nata/Združenih držav na ozemlju Unije: pristojni organ, odgovoren za nadzor v vojaškem oporišču Nata/Združenih držav;
                     
                  
                        —
                     
                     
                        če je namembni kraj vojaško oporišče Nata/Združenih držav v tretji državi: pristojni organ na mejni kontrolni točki izstopa.
                     
                  
               (1)  Seznam imen in oznak držav je na voljo na povezavi: http://www.iso.org/iso/country_codes/iso-3166-1_decoding_table.htm.
            
               (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).